`n Rooibekneushoringvoël het hom tuis gemaak op die motor se spieëltjies en probeer om die maatjie in die spieël te soen of om mee te baklei. Die voël het himself vir `n lang tyd so besig gehou. Daarna het hy teen die glas van die skuifdeur kom pik tot hulle hom brood gegee het. Hierdie geelbek is seker nou al drie jaar besig met sy pik aan die wieldoppe en spieëltjies by Ifafa 732 op Leeupoort.
Die sekelboshout se kole brand langer as baie ander soorte hout met die gevolg dat jy langer by die vuur kan kuier. Daar waar jy langs die vuur sit en in die kole staar en die stilte sak toe om jou hoor jy die fisant wat in `n naby geleë boom hom tuismaak met sy tsjer- tsjer tsjer- tsjer tsjer- tsjerrrr.
Die vlakvarke kom maak seker of daar nie oorskot kos is nie. So teen tienuur die aand maak die bosvarke hul verskyning om ook te kom kyk of daar nie beentjies van die braaivleis oorgebly het nie. Hulle kou die bene asof dit macaroni is.
Die kinders wat in die sundowner swenbadjie tot laat baljaar het kom ook tot ruste en kom sit ook langs die vuur om te wag vir die stilte om saam te smelt met die rustigheid van die kole wat stadig verdof soos die aand se uurglas leegloop.